અમદાવાદમાં કમલમ ખાતે ભાજપની પાર્લામેન્ટરી બોર્ડની બેઠક પછી ગુજરાતના મુખ્યમંત્રી તરીકે વિજય રૂપાણીના નામ પર મહોર લગાવવામાં આવી. સાથે જ નાયબ મુખ્યમંત્રી તરીકે નીતિન પટેલના નામની પણ જાહેરાત થઇ. આમ ભાજપે આ બંન્નેને આવનારા પાંચ વર્ષ માટે ભાજપની સત્તા આપી હતી. ત્યારે તેમના નામની જાહેરાત બાદ નીતિન પટેલ અને વિજય રૂપાણીએ આભાર વ્યક્ત કરવા માટે પ્રેસવાર્તા સંબોધી હતી. જેમાં વિજય રૂપાણીએ સૌથી પહેલા કહ્યું કે "કેન્દ્રીય નેતૃત્વએ અમારા બંન્ને પર વિશ્વાસ મુક્યો તે માટે તમામનો આભાર" સાથે જ તેમણે જણાવ્યું કે સૌનો સાથ સૌનો વિકાસના મંત્રને લઈને આગામી પાંચ વર્ષ જનતાની સેવા કરીશું. ગુજરાતની જનતાએ જે 22 વર્ષથી ભાજપમાં વિશ્વાસ મૂક્યો છે. તે વિકાસ યાત્રાને અમે આગળ લઇ જઇશું.